25-mart kuni “Nafs” filmining premyerasi bo‘lib o‘tadi

25-mart kuni Elmira Hasanova ssenariysi asosida, Farrux Soipov rejissorligida suratga olingan “Nafs” filmining premyerasi bo‘lib o‘tadi. “Sharq Sinema” studiyasida ishlab chiqarilgan mazkur filmda bosh rollarni Farrux Soipov, xonanda Shahzoda, Ulug‘bek Qodirov, Munisa Rizayevalar ijro etgan. Bu haqda “Popcorn.uz” xabar berdi.

Epizodlarda “Bojalar” guruhi, Umid Iskandarov, Shahzoda Matchonova, Ruxshona va boshqalar ishtirok etgan. Filmda xonanda Shahzoda butunlay o‘zgacha obrazda namoyon bo‘ladi.
“Nafs” filmida boylikka ruju qo‘yish chinakam baxt olib kelmasligi g‘oyasi ilgari surilgan. Filmda tog‘li hududda yashab, cho‘ponlik bilan shug‘ullanuvchi Abdurahmon ismli yigitning hayoti hikoya qilinadi. Abdurahmon televizorda namoyish etiladigan kinofilmlar, kliplar va reklama roliklarini ko‘rib, butunlay boshqa hayot orzusiga beriladi. U televizorda ko‘rgan taniqli yulduz Samirga taqlid qila boshlaydi.
Kunlardan bir kun uning nigohi televizordagi go‘zal qizga tushadi va unga ko‘ngil qo‘yadi. Shunda: “Shu qizga erishish uchun qalbimni ham sotardim”, — deb aytadi. Ana shu so‘zlar uning hayotini butkul o‘zgartirib yuboradi.